乐九成赋
李瓘 (Tang)
唐在六叶。将修封禅。想与灵接。乃冠颢色。佩朝阳。瑱瑶碧之明润。屑桂椒之芳香。曰予意夫放勋光明。重华风声。髣髴兮阳灵之宇。婵娟兮介邱之平。先大乐。缉正声。更协五变。亲和九成。均鸣丝于金竹。参云门与咸英。使子野夺意。伶伦丧精。帝于是摇翠竿于东国。翳华芝而遂行。然犹左却宓妃。右屏西子。宠罢金屋。欢辞瑶水。岂修蛾之敢回。匪清矑之能视。飞燕心折。毛嫱色沮。朝云之姣兮。不能呈其妍。绝代之冶兮。无所施其美。况肯选无限。情未央。将与昭阳比盛。倾宫相望。仍复斥郑卫。捐倡优。靡曼无取。淫哇不留。淮南兮激楚。荆歌兮赵舞。长袖更进。新声自许。娇彩云之徘徊。拂锦茵而容与。能使秦帝荧惑。汉皇延伫。度曲东城。横态北渚。莫不卷襞而索无处所。庾射兕之骋骛。役誇胡之豫游。去翠被与豹舄。戢鸟唬及骅骝。复想像云梦。彷徨青邱。麋獐熊罴之薮。灌莽陵冈之幽。于中为乐。骄矜未休。荒淫震荡。其诚不修。将穆然储思粹清高想意援招摇兮往若而至乃建玉旃之光耀。动金根之逶迤。丹虬翊辇。白武衔蕤。后舞元鹄。前鸣长离。清坛下蔚。高烟上驰。故能决地阃。开天维。降青元兮来斯。登黄灵兮迟迟。江畔之茅抽三脊。北里之禾满芳席。睢上之黄龙兮瑞以多。愿持朱雁兮荐天歌。明德既享。灵心每和。宜其日炷中峰。云烟上帝。光五色。声万岁。气非烟。风若蕙。勋侔成山碣石。泽比涨海洪波。兹所以庶高宗之美。岂七十二君之足多。孰与雄奢骄贵。逞欲矜意。贪灵好奇。恃力誇资。惑方士之说。邀羡门之期。果为风雨所中。神仙见期。历琅邪兮徒远。望蓬莱兮几时者哉。